དགུང་ལོ་ལྔ་བཅུ་པའི་ལྕགས་རྟ་སྤྱི་ལོ་༡༢༡༠ལོར་ར་ལུང་ནས་བུ་སློབ་རྣམས་ཀྱིས་གདན་འདྲེན་འབྱོར་བ་ལྟར་གཙང་ར་ལུང་དུ་ཕེབས།དེར་མྱང་སྟོད་ཀྱི་མི་རྣམས་འདུས་ནས་འབུལ་བ་དང་བཀུར་བསྟི་རྒྱ་ཆེན་པོ་བྱས།ཚོགས་པ་གསར་རྙིང་ཐམས་ཅད་ལ་ཆོས་དང་ཟང་ཟིང་གིས་ཚིམ་པར་མཛད།དེའི་དུས་སུ་བུ་སློབ་རྣམས་ལ་འབྲུག་གི་གདན་ས་འཛིན་པའི་སེང་གེའི་མཚན་ཅན་དགུ་དང་།རིགས་གསུམ་མགོན་པོའི་སྤྲུལ་པ་གསུམ་བྱོན་པའི་རྗེས་སུ་སླར་ཡང་རྒྱ་རས་རང་ཉིད་ཐེངས་གཅིག་བྱོན་པའི་ལུང་བསྟན་གནང་བར།རྣམ་ཐར་ངོ་མཚར་དད་པའི་རླབས་ཕྲེང་ལས།ཤིང་པར་མ།ཤོག་ངོས་༦༠སྲིབ་ཕྲེང་༢པར།དེའི་དུས་སུ་བུ་སློབ་རྣམས་ལ་ཕྱི་རབས་བསོད་ནམས་བསག་པའི་དོན་དུ་མཆོད་རྟེན་བརྒྱ་རྩ་བརྒྱད་བཞེངས་ཤིག་ཅེས་བསྒོས་པ་ཉན་ཏེ།ཚོགས་པ་ཁྲི་ཁྲག་མང་པོས་བརྩིགས་པས།ཉིན་དེར་མཆོད་རྟེན་དགུ་གྲུབ་སྟེ་ཞུས་པར།རྗེའི་ཞལ་ནས་ད་སང་ཉིན་ཡང་ཁྱོད་རྣམས་ཀྱིས་འབད་རྩོལ་དྲུག་ཏུ་ཐོན་ལ་ཅི་མང་བཞེངས་ཐུབ་པ་གྱིས་ཞེས་བཀའ་བསྩལ་ལོ།དེ་ནས་མཚན་མོའི་ཐུན་རྫོགས་མ་ཐག་པའི་ཆ་ལ་ཐམས་ཅད་འདུས་ཏེ།ཉིན་ཐོག་ཐག་ཏུ་འབད་ཀྱང་མཆོད་རྟེན་གསུམ་ལས་བཞེངས་མ་གྲུབ་པ་དང་།རྗེ་ལ་གསོལ་བ།ཅི་ཁ་སང་ནི་མཆོད་རྟེན་དགུ་བཞེངས་པར་ནུས་ལ།དེ་རིང་མི་རྣམས་དེ་ལས་ཆེས་མི་ཉུང་བར་སྣང་ཞིང་།རྩོལ་བ་དྲག་པོས་བསྒྲུབས་ཀྱང་གསུམ་མ་གཏོགས་བཞེངས་མ་གྲུབ་པ་ཇི་ལྟར་ལས་གྱུར་ཅེས་ཞུས་པ་དང་།རྗེའི་ཞལ་ནས་འཕགས་པའི་ཡུལ་གྱི་གྲུབ་ཆེན་བརྒྱད་ཅུ་རྩ་བཞིའི་ནང་ནས།འདིར་དགུ་སེང་གེའི་མཚན་ཅན་གྱི་ཚུལ་བཟུང་སྟེ།སྒྲུབ་རྒྱུད་ཀྱི་བསྟན་པ་འཛིན་ཅིང་རྒྱས་པར་བྱེད་དོ།དེ་ལས་རྟིང་མར་ཇི་ཙམ་ཞིག་འབད་ཀྱང་གསུམ་ལས་མ་གྲུབ་པ་ནི།དེའི་རྗེས་སུ་རིགས་གསུམ་མགོན་པོའི་རྣམ་འཕྲུལ་བྱོན་ནས་གཞན་དོན་རྒྱ་ཆེན་པོ་མཛད་དོ།དེ་དག་གི་རྒྱུ་ཐམས་ཅད་རྟེན་འབྲེལ་རྣམས་དེ་ལས་གྲུབ་པ་ཡིན་ནོ།དེའི་རྗེས་ཐོག་ཏུ་ཁོ་བོ་རང་སླེབ་དགོས་པའི་དུས་གཅིག་འོང་བར་འདུག་གི་ཞེས།དཔལ་མཚུངས་མེད་རྒྱལ་བའི་དབང་པོ་འབྱོན་པ་ལུང་བསྟན་ནོ།ཞེས་གསུངས་པ་ལྟར་རོ།ལོ་དེར་ར་ལུང་དུ་གཙུག་ལག་ཁག་བརྩིགས།བུ་སློབ་རྣམས་ཀྱིས་རྗེའི་ཞལ་འབག་སྐུ་ཚད་གཅིག་བཞེངས་པ་ལ་ཉིད་ཀྱིས་རབ་གནས་མཛད།དེ་ནས་དགུང་ལོ་ང་གཅིག་པའི་ལྕགས་ལུག་སྤྱི་ལོ་༡༢༡༡ལོར་དབུས་སུ་གདན་འདྲེན་པ་འབྱོར་བ་ལྟར་འབྲུག་ཏུ་ཕེབས།སློབ་མའི་ཚོགས་དགེ་སློང་ཁྲི་ཁྲག་མང་པོ་འདུས་པས་དེ་དག་ལ་ཟབ་ཆོས་ཉིན་ཤས་གནང་།དབྱར་དུས་དེར་བསྙུན་གཞི་ཅུང་བཞེས་པར་བུ་སློབ་རྣམས་ཀྱིས་སྨན་དཔྱད་ལ་འབད་པས་ཅུང་ཟད་དྭངས་པའི་ཚུལ་བྱུང་བ་དང་།བཀའ་ཆོས་དང་།ཞལ་གདམས།དབང་ལུང་ཁྲིད་སོགས་གང་མང་གནང་སྟེ།མཐར་ལོ་དེའི་ཟླ་བ་དགུ་པའི་ཚེས་ཉེར་ལྔའི་དགོང་མོའི་ཐུན་དང་པོ་ལ་དགོངས་པ་ཆོས་དབྱིངས་སུ་བསྡུས།